11 PIBG DUN Layar nerima MRP
PENGINGAT… Dato Gerald Rentap Jabu begambar nyadika pengingat begulai enggau bala sida ke nerima geran MRP ngarika 11 bengkah PIBG sekula primari enggau sekondari ngelingi DUN Layar kena Hari Enam ke udah. BETONG: Bisi RM182,000 geran Projek Mit Menua Pesisir (MRP) diberi ngagai 11 bengkah Gerempung Apai Indai enggau Pengajar (PIBG) sekula primari enggau sekula sekondari ngelingi Betong lebih agi ba sitak Kunsil Nengeri (DUN) Layar. Geran nya disuaka Sapit Menteri Raban Nembiak, Main Lumba enggau Pemansang Entrepreneur, Dato Gerald Rentap Jabu ba Palan Servis DUN Layar kena Hari Enam udah. Rentap ti mega Kaban Kunsil Nengeri (ADUN) Layar madahka, geran ke baka nya deka diberi dikena ngemanahka sekula ba sitak DUN Layar tanda sukung ngagai institusyen pelajar ngambika ulih nempa lebih mayuh agi mensia ke nyulut. Ku iya, pengawa ke baka nya beguna amat dikena nentuka infrastruktur enggau fasiliti ke diguna sekula ba sitak menua nya seruran diperatika belama. Iya mega madahka, pekara ke baka nya beguna amat dikena nentuka kualiti pelajar ngagai bala rebak biak ba sitak menua nya jemah ila. “Aku nemu sigi endang mayuh penguji, tang aku meri jamin terus komited mantu ngemanahka fasiliti pelajar ba serata sitak DUN Layar seagi aku begelar pengari rayat ba sitak menua tu,” ku iya. Ku Rentap, ba timpuh renggat kedua megai penuduk, iya udah meri geran mayuh ke  amat ngagai sekula primari enggau sekondari ba sitak DUN Layar. Nya kebuah iya sigi enggau naka ulih nambahka kualiti pelajar terus diperatika dikena nentula bala anak ba sitak menua nya ngulihka penemu ba endur ke nyamai. “Aku sigi endang meri fokus ngagai aspek pelajar laban nemu nya siti ari pengawa nanam modal pemadau manah ngagai pengidup dudi hari. “Aku mega pechaya ngembuan penemu enggau pemandai ulih nyamin pengidup ke meruan lebih agi ngaga bala raban nembiak,” ku iya. Kelimpah ari nya Rentap mega pechaya Perintah Sarawak ke dipegai Premier Sarawak, Datuk Patinggi Tan Sri Abang Johari Tun Openg deka terus merambu mayuh bengkah inisiatif dikena nambahka pemansang pelajar nengeri tu. Ku iya, kebuah perintah ngatur pengawa proaktif ke baka nya laban nemu pelajar nya beguna amat sereta ulih ngubah pengidup seiku orang, ruang bilik, mensia mayuh, bansa enggau menua. “Aku ngasaika pengaga ati sereta beterima kasih ngagai Premier Sarawak laban mayuh amat udah mantu aspek pelajar ngagai bala anak ke agi biak ba Sarawak, lebih agi ba sitak DUN Layar. “Premier Sarawak ukai semina seruran meri agih dikena ngadu enggau ngemanahka aja tang mega mantu ba mayuh bengkah pekara nyengkaum sekula ba kandang menua ulu,” ku iya. Nya kebuah genap iku pengari sekula meri terima kasih ngagai ADUN Layar laban udah meri geran ke baka nya ninting taun dikena ngemudahka sida ngatur mayuh bengkah program baka ke udah diperambu. 
See author's posts
